**KÁL NAGYKÖZSÉG ÖNKORMÁNYZAT KÉPVISELŐTESTÜLETÉNEK
16/2014.(XI.27.) ÖNKORMÁNYZATI RENDELETE A KÉPVISELŐK
TISZTELETDÍJÁRÓL**

Kál Nagyközség Önkormányzatának Képviselő-testülete a Magyarország Alaptörvénye 32. cikk (2) bekezdésének feladatkörében eljárva, valamint Magyarország helyi önkormányzatairól szóló 2011. évi CLXXXIX törvény 143. §-ának (4) bekezdés f) pontja alapján kapott felhatalmazás alapján a következőket rendeli el.

**1. Általános rendelkezések**

**1. §** (1) A rendelet hatálya Kál Nagyközség Önkormányzat Képviselő-testületének tagjaira
(továbbiakban: képviselő) terjed ki.

(2) Nem terjed ki a rendelet hatálya a polgármesterre és az alpolgármesterre.

**2.§** [[1]](#footnote-1) (1) A Képviselő-testület az 1.§ (1) bekezdésben megnevezett személyek részére jelenrendeletben foglalt keretek között tiszteletdíjat állapít meg.

(2) Az e rendelet szerinti jogosultaknak a megválasztásuk időpontjától a megbízatásuk megszűnéséig
tiszteletdíj illeti meg.

**2. Tiszteletdíj mértéke és lemondás szabályai**

3.§ [[2]](#footnote-2) [[3]](#footnote-3) [[4]](#footnote-4)(1) A képviselői tiszteletdíj alapdíjból és pótlékból tevődik össze.

Az alapdíj mértéke 69.570 Ft/hó

A képviselőt, amennyiben bizottsági elnök, az alapdíjon felül az alapdíj 30%-a pótdíjként megilleti.

(2) A képviselőtestület bizottságának képviselő és nem képviselő tagjait évi egy alkalommal munkájukért november hónapban 10.000 Ft értékű ajándékutalvány illeti meg. A választás évében az ajándékutalvány szeptember hónapban kerül kiadásra.

(3) A tiszteletdíjat a tárgy hó-t követő hónap 10. napjáig kell a jogosult részére átutalással kifizetni.

(4) A képviselők a képviselői tevékenységgel összefüggő, általuk megelőlegezett, az önkormányzat nevére szóló számlával igazolt, szükséges költsége megtéríthető. A költség kifizetését a polgármester engedélyezi.

4.§ (1) A képviselő tiszteletdíjáról írásban lemondhat.

(2) A tiszteletdíjról történő lemondást tartalmazó írásbeli nyilatkozatot évente a polgármesterhez kell benyújtani legkésőbb az önkormányzat költségvetésének elfogadásáig.
(3) Ha a képviselő az e rendelet alapján megállapított tiszteletdíjáról írásbeli nyilatkozatában lemond, annak tartalmaznia kell az alábbiakat:

a) mely időszakra járó tiszteletdíjról kíván lemondani,

b) az a) pontban meghatározott időszakra járó tiszteletdíj összege mely célra kerüljön felhasználásra.
(4) Ha a tiszteletdíjról való lemondás időpontjában a felhasználás célja az írásbeli nyilatkozatban nem kerül meghatározásra, abban az esetben a nyilatkozatnak tartalmaznia kell,

hogy felhasználásáról későbbi időpontban nyilatkozik a képviselő.

(5) A tiszteletdíj elszámolásáról és kifizetéséről a jegyző gondoskodik.
(6) A Pénzügyi Bizottság az önkormányzat éves költségvetésének elfogadásáig évente ellenőrzi a tiszteletdíjak igénybevételével és lemondásával kapcsolatosan tett nyilatkozatokat és a kifizetéseket.

**3. A tiszteletdíj megvonásának és csökkentésének szabályai**

5.§ (1) A képviselő-testület üléseiről igazoltan csak legkésőbb az ülés napján 12 óráig szóban vagy írásban a polgármesternek történő bejelentés alapján lehet távol maradni. Igazolt távollétnek számít, ha a tiszteletdíjra jogosult több napon át igazolt betegsége, munkahelyi elfoglaltsága vagy hivatalos kiküldetése miatt nem tud részt venni az ülésen.

(2) A képviselő az ülés megkezdésekor köteles a polgármesternek bejelenteni, ha az ülés közben
ideiglenesen vagy véglegesen eltávozik. Igazolatlan hiányzásnak számít, ha a képviselő testületi ülés közben indoklás vagy a polgármesternek történő előzetes bejelentés nélkül véglegesen távozik az ülésről.

(3) Ha a képviselő igazolatlanul vagy előzetes bejelentés nélkül nem vesz részt a képviselő- testületi vagy bizottsági ülése(ke)n, akkor az alábbiakban meghatározott módon és mértékben a havi tiszteletdíja csökkentésre kerül:

a) képviselő-testületi ülésről való igazolatlan vagy előzetes bejelentés nélkül történő hiányzás esetén a képviselő következő havi tiszteletdíját 20%-al kell csökkenteni.

b) bizottsági ülésről való igazolatlan vagy előzetes bejelentés nélkül történő hiányzás esetén a képviselő következő havi tiszteletdíját 10%-al kell csökkenteni.

c) ha a képviselő az adott hónapban a képviselő-testületi és a bizottsági ülésről is igazolatlanul vagy előzetes bejelentés nélkül hiányzik, az a) és b) pont alkalmazása helyett a következő két havi tiszteletdíját kell 20 %-al csökkenteni.

d) ismételt kötelezettségszegés esetén a csökkentés újra megállapítható.

(4) Ha a képviselő hat hónapon belül minden testületi vagy a bizottsági ülésekről igazolatlanul vagy előzetes bejelentés nélkül hiányzik a következő hat hónapra tiszteletdíja megvonásra kerül.

(5) A (4) bekezdésben foglaltak ellenőrzése az üléseken készült jelenléti ívek, illetve az ülésekről készült jegyzőkönyvek alapján történik, melyben fel kell tüntetni a képviselő érkezésének és távozásának pontos idejét.

**4. Záró rendelkezés**

6. §. (1) E rendelet 2014. november 27-én kerül kihirdetésre, és 2014. december 1-én lép hatályba.

 Morvai János dr. Szabó Anikó

 polgármester jegyző

A rendelet kihirdetve 2014. november 27.

dr. Szabó Anikó

jegyző

1. Módosította a 11/2016. (IX.30.) Önkormányzati rendelet. Hatályos 2016. X. 03-tól. [↑](#footnote-ref-1)
2. Módosította a 2/2019. (II.08.) Önkormányzati rendelet. Hatályos 2019. II. 15-től. [↑](#footnote-ref-2)
3. Módosította a 18/2022. (IX:30.) Önkormányzati rendelet. Hatályos 2022. X. 01-től. [↑](#footnote-ref-3)
4. Módosította a 18/2019. (XI.27.) Önkormányzati rendelet. Hatályos 2019. XII. 01-től. [↑](#footnote-ref-4)